Fl-20 ta' Diċembru 2017, l-istituzzjonijiet tal-UE ħadu pass importanti fit-tisħiħ tal-kooperazzjoni tagħhom biex jikkumbattu attakki ċibernetiċi. Arranġament interistituzzjonali li jidħol fis-seħħ illum jistabbilixxi Skwadra ta' Rispons ta' Emerġenza tal-Kompjuters (CERT-EU) permanenti li tkopri l-istituzzjonijiet, il-korpi u l-aġenziji kollha tal-UE. Dan jikkonsolida t-task force eżistenti fi skwadra permanenti u effettiva responsabbli biex tiżgura rispons ikkoordinat tal-UE għal attakki ċibernetiċi kontra l-istituzzjonijiet tagħha. Is-CERT-EU taħdem mill-qrib ħafna mal-iskwadri interni tal-istituzzjonijiet tal-UE relatati mal-IT, u tikkoordina mal-Iskwadri ta' Rispons ta' Emerġenza tal-Kompjuters u l-kumpanniji għas-sigurtà tal-IT fl-istati membri u bnadi oħra, waqt li taqsam informazzjoni dwar theddid u kif dan jiġi indirizzat. Tikkoopera wkoll mill-qrib mal-kontropartijiet tagħha fin-NATO. CERT-EU hija membru tan-netwerk nazzjonali u governattiv tal-UE taI-Iskwadri ta' Rispons għal Inċidenti relatati mas-Sigurtà tal-Kompjuters li ġie stabbilit mid-Direttiva dwar is-sigurtà tan-netwerks u tas-sistemi tal-informazzjoni. Fis-snin reċenti, l-Iskwadri ta' Rispons ta' Emerġenza tal-Kompjuters ġew stabbiliti fis-setturi pubbliċi kif ukoll privati bħala skwadri żgħar ta' esperti ċibernetiċi li jistgħu jwieġbu b'mod effettiv u effiċjenti għal inċidenti rigward is-sigurtà tas-sistemi tal-informazzjoni u theddid ċibernetiku. Dawn huma komponent ewlieni fl-istrateġija biex tikkumbatti dan it-theddid billi jassistu lill-klijenti tagħhom fl-identifikazzjoni u l-prevenzjoni ta' dgħufijiet. Dawn jipprovdu twissija minn qabel lill-klijenti tagħhom u jirrakkomandaw azzjoni biex jitnaqqsu r-riskji. Jgħinu biex jindividwaw sistemi kompromessi u attakki, u jieħdu l-passi xierqa biex dawn ma jiġrux jew biex jassistu organizzazzjonijiet jirkupraw minnhom. Dawn huma interkonnessi ferm ma' xulxin, u b'hekk inħolqot komunità ta' esperti li jikkumbattu l-kawża komuni tas-sigurtà ċibernetika. Ir-riżorsi tas-CERT-EU huma pprovduti minn istituzzjonijiet, korpi u aġenziji tal-UE. L-iskwadra topera taħt is-sorveljanza strateġika ta' Bord ta' Tmexxija interistituzzjonali.